


VI недеља
· Ликвидација и стечај привредних друштава
· Појам и врсте ликвидације, добровољна и принудна ликвидација, појам и услови за отварање стечаја, надлежност и органи стечајног поступка, банкротство и реорганизација стечајног дужника, правне последице стечаја и ликвидације (стр. 177-184)

Ликвидација и стечај
Један од општих начина престанка свих привредних друштава, независно од правне форме у којој су регистровани, је ликвидација. Оно што ликвидацију раздваја од стечаја, такође општег начина престанка свих привредних друштава, јесте да се она спроводи над солвентним привредним друштвом, друштвом које има довољно средстава за измирење свих својих обавеза. Ликвидација може бити добровољна (власничка) и принудна (судска) ликвидација.
Добровољна ликвидација покреће се: једногласном одлуком ортака у ортачком односно комплементара у командитном друштву (ако уговором о оснивању није другачије одређено); одлуком скупштине чланова друштва са ограниченом одговорношћу (2/3 већина, ако оснивачким актом није утврђена друга већина али не мања од обичне већине од укупног броја гласова свих чланова друштва); одлуком скупштине акционара (обична већина гласова акционара који имају право гласа по овом питању, ако статутом није утврђена већа већина).
Принудна ликвидације се, према ЗОПД, покреће ако: је друштву правоснажним актом изречена мера забране обављања одређене делатности, односно одузета дозвола, лиценца или одобрење за обављање одређене делатности, а друштво не региструје промену претежне делатности или не отпочне ликвидацију у року од 30 дана од дана правоснажности тог акта; у року од 30 данаод дана истека времена на које је друштво основано друштво не региструје продужење времена трајања друштва или у истом року не отпочне ликвидацију; ортачко друштво остане са једним ортаком, односно командитно друштво остане без комплементара или командитора, а друштво у року од три месеца не приступи недостајући члан или у истом року друштво не промени правну форму у правну 


форму чије услове испуњава у складу са законом или у истом року не отпочне ликвидацију; се основни капитал друштва смањи испод минималног износа законом прописаним, а друштво у року од 6 месеци не повећа основни капитал најмање до минималног износа прописаног законом, или у истом року друштво не промени правну форму у правну форму чије услове испуњава, или у истом року друштво не донесе одлуку о ликвидацији и такву промену у истом року не региструје у складу са законом о регистрацији; друштво не достави надлежном регистру годишње финансијске извештаје до краја пословне године за претходну пословну годину, односно ако не достави почетни ликвидациони биланс у складу са законом којим се уређује рачуноводство и ревизија; је правоснажном пресудом утврђена ништавност регистрације оснивања друштва или ништавност оснивачког акта; је правоснажном пресудом наложен престанак друштва по основу захтева мањинских чланова друштва, а друштво у року од 30 дана од дана правоснажности пресуде не отпочне ликвидацију; друштво остане без законског заступника, а не региструје новог у року од 3 месеца од дана брисања законског заступника из регистра привредних субјеката; друштво у ликвидацији остане без ликвидационог управника, а не региструје новог у року од 3 месеца од дана брисања ликвидационог управника из регистра привредних субјеката; усвојени почетни ликвидациони извештај не буде достављен регистру привредних субјеката у складу са законом.
Стечај је институт најповољнијег колективног намирења (стечајних) поверилаца остваривањем највеће могуће вредности стечајног дужника, односно његове имовине. Овакво, колективно намирење стечајних поверилаца, спроводи се банкротством или реорганизацијом стечајног дужника.
Под банкротством се подразумева намирење поверилаца продајом целокупне имовине стечајног дужника односно стечајног дужника као правног лица, а под реорганизацијом намирење поверилаца према усвојеном плану реорганизације и то редефинисањем дужничко поверилачких односа, статусним променама дужника или на други начин који је предвиђен планом реорганизације.

(Литература: Слободан Ненадовић: Основи пословног права, Ваљево 2013, ВИПОС, стр. 177-184)





· Народна банка Србије
· Основни циљеви и функције НБС, органи, организација и правни статус НБС (стр.184-187)

Народна банка Србије
Уставом Републике Србије као централна банка наше државе одређена је Народна банка Србије (НБС). Народна банка Србије је самостална банка која подлеже надзору Народне скупштине, којој и одговара и чији положај, организација, овлашћења и функције су уређени посебним Законом о Народној банци Србије.
Основни циљ НБС је постизање и одржавање стабилности цена и уз то очување укупне финансијске стабилности у Републици Србији. У реализовању претходно наведених циљева НБС посебно: утврђује и спроводи монетарну политику; самостално води политику курса динара и, уз сагласност Владе, утврђује режим курса динара; чува и управља девизним резервама; издаје новчанице и ковани новац; уређује, контролише и унапређује несметано функционисање платног промета у земљи и са иностранством; издаје и одузима дозволе за рад, врши контролу бонитета и законитости пословања банака и других финансијских организација и доноси прописе из те области; издаје и одузима дозволе односно овлашћења за обављање делатности осигурања и врши надзор над обављањем те делатности у складу са законом којим се уређује обављање делатности осигурања; обавља законом утврђене послове за Републику Србију. 

(Литература: Слободан Ненадовић: Основи пословног права, Ваљево 2013, ВИПОС, стр. 184-187)








Контролна питања:
1. Наведи неке услове покретања поступка ликвидације привредног друштва ?
2. Каква је разлика, а какве су сличности између добровољне и принудне ликвидације ?
3. Који су услови и разлози покретања стечајног поступка ?
4. Који су основни органи стечајног поступка ?
5. Каква је разлика између банкротства и реорганизације ?
6. Који су основни циљеви и функције Народне банке Србије ?

Одговори:
1. Разлози покретања поступка ликвидације привредног друштва могу бити престанак природних услова за обављање делатности, завршетак посла ради којег је друштво основано, истек времена на које је друштво основано, ако је друштву изречена мера забране обављања делатности, ако број чланова друштва спадне ипод законског минимума (код ортачког друштва) или комадитно друштво остане без комплементара или командитора...
2. Добровољна ликвидација се покреће одлуком ортака у ортачком односно комплементара у комадитном друштву, тј. одлуком скупштине друштва са ограниченом одговорношћу или акционарског друштва а да при томе разлози за њено покретање нису одређени законом. Код принудне ликвидације пак поступак се покреће по службеној дужности, а разлози за ликвидацију су одређени законом. Рецимо, ако је друштву истекла лиценца за обављање неке делатности, а оно у прописаном року не набави нову односно не обнови стару лиценцу.
3. Привредно друштво у стечају је неликвидно друштво, па је основни материјални услов покретања стечајног поступка то што друштво испољава трајну неспособност за плаћање која постоји ако оно не може да одговори својим новчаним обавезама у року од 45 дана од дана њихове доспелости, уколико обустави сва плаћања у непрекидном трајању од 30 дана, уколико постоји претећа неспособност за плаћање... Формални услов је предлог овлашћеног предлагача за покретање стечајног поступка.
4. Основни органи стечајног поступка су стечајни судија, стечајни управник, скупштина поверилаца и одбор поверилаца.
5. Код банкротства врши се намирење поверилаца продајом целокупне имовине стечајног дужника односно продајом стечајног дужника као правног лица док се код реорганизације намирење поверилаца врши према усвојеном плану реорганизације и то редефинисањем дужничко поверилачких односа, статусним променама дужника или на други начин.
6. Основни циљ Народне банке Србије је постизање и одржавање стабилности цена и очување укупне финансијске стабилности у Републици Србији. У том смислу Народна банка посебно утврђује и спроводи монетарну политику, води политику курса динара, утврђује режим курса динара, управља девизним резервама, издаје новчанице и ковани новац, контролише и унапређује функционисање платног промета...

